**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  3 – 7 – 2025

 **ΑΜΑΡΟΥΣΙΟΥ Αρ. Πρ.: 172**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: Σύλλογο Εκπ/κών Π. Ε. «Κ. Σωτηρίου»**

 **Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Διεύθυνση Π. Ε. Αν. Αττικής, Ο.Λ.Μ.Ε. - Δ. Ο. Ε., Ε. Λ. Μ. Ε. & Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Πάρτε πίσω το πειθαρχικό για τον Κώστα Τουλγαρίδη**

**Η φίμωση, συκοφάντηση, ομηρία, συνδικαλιστική και πολιτική εξόντωση του συναδέλφου δε θα περάσει**

**Κάτω τα χέρια από τα σωματεία και τους αγωνιστές εκπαιδευτικούς**

Το ΔΣ του Σ. Ε. Π. Ε. Αμαρουσίου καταγγέλλει την πειθαρχική δίωξη του Γραμματέα του Σ.Ε.Π.Ε. «Κ. ΣΩΤΗΡΙΟΥ, Κώστα Τουλγαρίδη.

 Σύμφωνα με έγγραφη ανακοίνωση του Συλλόγου Εκπ/κών Π. Ε. «Κ. Σωτηρίου», μέσα στο καλοκαίρι - 27/6 - και ακριβώς μετά το κλείσιμο του σχολικής χρονιάς επέλεξε η Διεύθυνση Π. Ε. Αν. Αττικής να επιδοθεί η παραπομπή στο πειθαρχικό συμβούλιο στον Κώστα Τουλγαρίδη γραμματέα του συλλόγου, η οποία συνιστά μια πρόδηλη συνδικαλιστική και πολιτική δίωξη.

Η αφορμή ήταν μια αδικαιολόγητη ΕΔΕ σε βάρος του Κ. Τ. την οποία από τη στιγμή που ανατέθηκε ο Σύλλογος Εκπ/κών Π. Ε. «Κ. Σωτηρίου» χαρακτήρισε αβάσιμη [(με την απόφαση 201/18-12-2024)](https://www.syllogosksotiriou.gr/%CE%B1%CE%B4%CE%B9%CE%BA%CE%B1%CE%B9%CE%BF%CE%BB%CF%8C%CE%B3%CE%B7%CF%84%CE%B7-%CE%BA%CE%BB%CE%AE%CF%83%CE%B7-%CF%83%CE%B5-%CE%B5%CE%B4%CE%B5-%CF%84%CE%BF%CF%85-%CE%B5%CE%BA%CF%80%CE%B1%CE%B9%CE%B4/) και ανέδειξε την επιδίωξη στοχοποίησης του εκπαιδευτικού. Η κατηγορία για τον συνάδελφο ήταν ότι «έβαλε τρικλοποδιά» !!! σε παιδί την ώρα του διαλείμματος όταν σταμάτησε επικίνδυνο παιχνίδι εφαρμόζοντας τις αποφάσεις του Σ. Δ. για την ασφάλεια των μαθητών. Η κατηγορία κατέπεσε, κάτω από το βάρος της τοποθέτησης όλων των εκπαιδευτικών του σχολείου και των παρόντων στο περιστατικό.

Παρά το συμπέρασμα του πορίσματος της ΕΔΕ που δικαιώνει το συνάδελφο, ως προς την αρχική κατηγορία, αντί να ολοκληρωθεί η διαδικασία και να κλείσει η υπόθεση, η ΕΔΕ αποτέλεσε το όχημα για επέκταση της σε τελείως άλλη κατεύθυνση. **Μέσα από μια διαδικασία που πάσχει - με σωρεία ελλείψεων, παρατυπιών, προδήλως παράνομων διαδικασιών** - οικοδομήθηκε η απόδοση κατηγοριών στον Κ.Τ. περί ανάρμοστης συμπεριφοράς, έλλειψης σεβασμού της ιεραρχίας, αμέλειας, μη τήρησης του ωραρίου, και ***-αν είναι δυνατόν-*** παραβίασης της αρχής της εχεμύθειας(!) και κατέληξε σε παραπομπή του στο πειθαρχικό συμβούλιο.

Ενδεικτικό των μεθοδεύσεων είναι ότι παραγγέλθηκε 2η ΕΔΕ με άλλο διενεργούντα - ανακριτή, ενώ σε συγκεκριμένες φάσεις της έωλης διαδικασίας, στερήθηκε ο συνάδελφος ακόμα και τη δυνατότητα να υποδείξει μάρτυρες, να απολογηθεί και να γίνει πλήρης διερεύνηση για τις επιπλέον κατηγορίες.

**Μετά την απεργία σειρά έχει η ποινικοποίηση της αλληλεγγύης!**

Πρωτοφανές είναι το παράπτωμα της **«παραβίασης της αρχής της εχεμύθειας»** που προστέθηκε στις κατηγορίες για την παραπομπή στο πειθαρχικό συμβούλιο. Το παράπτωμα αυτό τεκμηριώνεται με την παρουσία και το προσωπικό ενδιαφέρον 7 συνάδελφων από το σχολείο του, μέλη του Δ.Σ. του συλλόγου και μέλος του Δ.Σ. της Δ.Ο.Ε. **γιατί τον συνόδευσαν** στο σχολείο που πραγματοποιήθηκε η κατάθεση στην 1η ανακρίτρια !!! **Το εν λόγω παράπτωμα που επισύρει μέχρι και την ποινή της αργίας!!! ουδέποτε γνωστοποιήθηκε στον Κ.Τ. και δεν του δόθηκε η δυνατότητα να καλέσει μάρτυρες υπεράσπισης και να τοποθετηθεί γι’ αυτό.**

**Επιχειρούν να ποινικοποιήσουν τη συμπαράσταση και τη δημόσια αποκάλυψη του αυταρχισμού της κυβέρνησης ΝΔ – ΥΠΑΙΘΑ – Δ/ντων Εκπαίδευσης**. Με βάση την αντίληψη αυτών που συνέβαλαν στη σύνταξη της παραπομπής σε πειθαρχικό, **η παρουσία συναδέλφων στο πλευρό των εγκαλούμενων και πολύ περισσότερο οι συγκεντρώσεις αλληλεγγύης - πάγια τακτική του εκπαιδευτικού και εργατικού κινήματος - μετατρέπονται σε πειθαρχικό παράπτωμα.**

**Αγωνιζόμενοι/-ες και συνδικάτα στο στόχαστρο της κυβέρνησης**

Τα τελευταία χρόνια η κυβέρνηση εντείνει την επίθεση της στα συνδικάτα και τους αγωνιζόμενους/-ες που αμφισβητούν την αντιεκπαιδευτική και αντιλαϊκή της πολιτική. Μετά τους αντεργατικούς νόμους Γεωργιάδη – Χατζηδάκη είμαστε αντιμέτωποι με ένα κρεσέντο αυταρχισμού και υπονόμευσης του απεργιακού δικαιώματος, με διώξεις και προσπάθεια ποινικοποίησης της συνδικαλιστικής δράσης αλλά και με την κλιμάκωση της επίθεσης με την επικείμενη αλλαγή του πειθαρχικού νόμου, με αυστηροποίηση ποινών και απολύσεις.

 Το πειθαρχικό του συναδέλφου γραμματέα του Σ.Ε.Π.Ε. Κ. ΣΩΤΗΡΙΟΥ κινείται στην ίδια κατεύθυνση με το κλίμα τρομοκρατίας και χτυπήματος αυτών που αγωνίζονται και με την πρόσφατη απόφαση να τεθεί σε δυνητική αργία η συναδέλφισσα Χ. Χοτζόγλου μέλος της Ε. Λ. Μ. Ε. Πειραιά για παραδειγματισμό. Τα σωματεία μας και το εκπαιδευτικό κίνημα έχουμε πείρα από τις κατασκευές κατηγορητηρίων και τη βιομηχανία διώξεων για κάθε θέμα που αφορά την πολιτική και συνδικαλιστική δράση.

**Η παραπομπή σε πειθαρχική δίωξη του Κ. Τουλγαρίδη σηματοδοτεί την επίθεση στη συνδικαλιστική δράση και την προσπάθεια ποινικοποίησης της και εξόντωσης των αγωνιζόμενων στο εκπαιδευτικό και ευρύτερα στο εργατικό και λαϊκό κίνημα.**

* Να σταματήσει τώρα η δίωξη του και να παρθεί πίσω το πειθαρχικό.
* Να σταματήσει η ποινικοποίηση της συνδικαλιστικής δράσης, οι διώξεις και τα πειθαρχικά.
* Όχι στο νέο νόμο για τα πειθαρχικά.
* Κάτω τα χέρια από τους/τις αγωνιζόμενους/αγωνιζόμενες και τα σωματεία.

